Zelma Belte

Zelma Beltė (, 1914 m. liepos 6 d. – 1994 m. kovo 25 d.) – lyvių kilmės dailininkė.

 Biografija 
Gimė Lūžnioje. Tėvas – pirmasis žinomas lyvių dailininkas Janis Beltė. Vaikystę praleido Lūžnioje ir Mikeltuornyje. Mikeltuornyje lankė mokyklą.

Ankstyvoje jaunystėje išvyko į Rygą, ten dirbo įvairius darbus. Vienus metus Rygoje lankė vakarinius dailės kursus. 1941 m. per Kalėdas Z. Beltė ištekėjo už mikeltuorniškio Arvydo Beltės. Pradžioje gyveno pas vyro giminaičius, vėliau Lūžnioje. 1944 m. rudenį pabėgėlių valtimi išplaukė į Švediją. Apie 1946 m. gyvenimas Švedijoje tapo nesaugus, ypač legionieriams. TSRS pareikalavo išduoti savo pavaldinius. Z. Beltė su latviais išsikėlė į Kanadą, vėliau apsigyveno Toronte, kur Z. Beltė turėjo tris delikatesų krautuves. Apie 1964 m. krautuves pardavė ir išsikėlė Kalifornijon į Los Andželą. Ten turtuolių namuose dirbo slauge. Daug tapė.

Kanadoje mokėsi pas tapytojus Janį Kugą, Otą Grebždę ir Pėterį Karklinį. JAV mokėsi neakivaizdinėse studijose. Tapė gėles, jūrą ir kraštovaizdžius. 1964 m. Toronte ir nuo 1967 m. įvairiuose Kalifornijos miestuose surengė parodų.

Gyvendama užsienyje savo lyvišką kilmę Z. Beltė laikė garbe ir ja didžiavosi. 1973 m. Lyvių sąjungos 50-mečio proga Z. Beltė išleido pačios pieštą atviruką ir voką su užrašu „Līvõd Īt 1923–1973“.

1972 m. gegužės 22 d. Z. Beltė Amerikoje ištekėjo už Edgaro Gernatovskio. Po žmonos mirties E. Gernatovskis dalį Z. Beltės paveikslų išsiuntė į Latviją, jie pateko į Lyvių centrą „Kūolka”. Kartais Z. Beltės darbai įtraukiami į lyvių dailininkų parodas.

Zelma Beltė mirė 1994 m. kovo 25 d. Urna su jos pelenais grįžo į Latviją ir 1995 m. birželio 4 d. buvo palaidota Lūžnios kapinėse.

 Išnašos 

Kategorija:Latvijos dailininkai
Kategorija:Lyvių asmenybės